LIETUVOS RESPUBLIKOS VYRIAUSYBĖ

N U T A R I M A S

DĖL LIETUVOS RESPUBLIKOS DAUGIABUČIŲ NAMŲ SAVININKŲ BENDRIJŲ ĮSTATYMO PAKEITIMO ĮSTATYMO ĮGYVENDINIMO

2000 m. rugsėjo 8 d. Nr. 1070

Vilnius

Vadovaudamasi Lietuvos Respublikos daugiabučių namų savininkų bendrijų įstatymo pakeitimo įstatymo (Žin., 2000, Nr. 56-1639) 4 straipsniu ir Lietuvos Respublikos daugiabučių namų savininkų bendrijų įstatymo (Žin., 1995, Nr. 20-449; 2000, Nr. 56-1639) 7 straipsnio 4 dalimi, 8 straipsnio 5 dalimi, 9 straipsniu, 10 straipsnio 3 ir 4 dalimis, 12 straipsnio 5 dalimi, 13 straipsnio 4 dalimi, 15 straipsnio 5 dalimi, 32 straipsnio 5 dalimi, Lietuvos Respublikos Vyriausybė nutaria:

1. Įgalioti Aplinkos ministeriją parengti ir patvirtinti:

1.1. Daugiabučio namo bendrojo naudojimo objektų rekonstravimo projektų ir pasiūlymų keisti daugiabučio namo patalpų paskirtį viešojo aptarimo tvarką;

1.2. Daugiabučių namų administravimo įmonių atestavimo tvarką.

2. Įgalioti Valdymo reformų ir savivaldybių reikalų ministeriją parengti ir patvirtinti teisių ir prievolių, susijusių su atskirto gyvenamojo namo (namų) bendrojo naudojimo objektų priežiūra ir kitokiu tvarkymu, reorganizavus daugiabučių namų savininkų bendriją, perdavimo akto pavyzdinę formą.

3. Pavesti Valdymo reformų ir savivaldybių reikalų ministerijai parengti ir nustatytąja tvarka pateikti Lietuvos Respublikos Vyriausybei Daugiabučio namo bendrojo naudojimo objektų valdymo ir priežiūros bei nepanaudotų atskaitymų lėšų namo bendrojo naudojimo objektams remontuoti, rekonstruoti ar kitaip tvarkyti, taip pat namo statybos ir techninės inventorizacijos dokumentų, sutarčių dėl bendrojo naudojimo objektų priežiūros, remonto ir tvarkymo perdavimo įsteigtai daugiabučio namo savininkų bendrijai tvarką.

4. Aplinkos ministerija kartu su Valdymo reformų ir savivaldybių reikalų ministerija turi parengti ir nustatytąja tvarka pateikti Lietuvos Respublikos Vyriausybei:

4.1. Daugiabučio namo gyvenamųjų patalpų naudojimo darbo ir verslo reikmėms, nekeičiant patalpų paskirties, apribojimų projektą;

4.2. Daugiabučio namo patalpų savininkų (bendrasavininkių) bendrosios nuosavybės administravimo pavyzdinių nuostatų projektą;

4.3. Daugiabučio namo savininkų bendrijos pavyzdinių įstatų ir daugiabučio namo bendrijos steigiamojo susirinkimo protokolo formos projektus;

4.4. Specialiojo daugiabučių namų savininkų bendrijų rėmimo fondo savivaldybėse sudarymo ir lėšų naudojimo tvarkos projektą.

MINISTRAS PIRMININKAS	ANDRIUS KUBILIUS

APLINKOS MINISTRAS	DANIUS LYGIS